CELEX: C2007/283/35
Language: da
Date: 2007-11-24 00:00:00
Title: Sag C-424/07: Sag anlagt den 13. september 2007 — Kommissionen for De Europæiske Fællesskaber mod Forbundsrepublikken Tyskland

24.11.2007   
            
            
               DA
            
            
               Den Europæiske Unions Tidende
            
            
               C 283/19
            
         Sag anlagt den 13. september 2007 — Kommissionen for De Europæiske Fællesskaber mod Forbundsrepublikken Tyskland
   (Sag C-424/07)
   (2007/C 283/35)
   Processprog: tysk
   Parter
   
      Sagsøger: Kommissionen for De Europæiske Fællesskaber (ved G. Braun og A. Nijenhuis, som befuldmægtigede)
   
      Sagsøgt: Forbundsrepublikken Tyskland
   Sagsøgerens påstande
   
               —
            
            
               Det fastslås, at Forbundsrepublikken Tyskland ved de nye bestemmelser §§ 3, nr. 12b og 9a TKG, der ved lov om ændring af de telekommunikationsretlige forskrifter af 18. maj 2007 blev indsat i den tyske Telekommunikationsgesetz, har tilsidesat artikel 6, 7, og 15, stk. 3, artikel 16 og artikel 8, stk. 1 og 2, i Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (1), artikel 8, stk. 4, i Europa-Parlamentets og Rådets direktiv 2002/19/EF af 7. marts 2002 om adgang til og samtrafik mellem elektroniske kommunikationsnet og tilhørende faciliteter (2) samt artikel 17, stk. 2, i Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester (3).
            
         
               —
            
            
               Forbundsrepublikken Tyskland tilpligtes at betale sagens omkostninger.
            
         Søgsmålsgrunde og væsentligste argumenter
   Den i 2002 indførte fællesskabsretlige lovramme for elektroniske kommunikationsnet angiver de nationale tilsynsmyndigheders mål og opregner de foranstaltninger, som myndighederne kan iværksætte for at nå disse mål. Ved at indeholde skønsbeføjelser gør denne lovramme det muligt for de nationale tilsynsmyndigheder efter en omhyggelig undersøgelse af markedet at gå frem på en sådan måde, at der tages nøje hensyn til hver enkelt sags særlige kendetegn. Efter de fællesskabsretlige bestemmelser skal de nationale tilsynsmyndigheder afgrænse de relevante markeder tilpasset de nationale forhold i overensstemmelse med konkurrencerettens principper og under nøje hensyntagen til Kommissionens henstilling og retningslinjer. Det er således de nationale tilsynsmyndigheder, der afgrænser de relevante markeder, og ikke den nationale lovgiver eller et andet nationalt organ. Med henblik på at sikre uafhængighed for de nationale tilsynsmyndigheder, der skal udøve deres beføjelser upartisk og transparent, er dette et centralt strukturelt element i proceduren for afgrænsning af markedet, der ikke er underlagt lovgivers skønsbeføjelse. De nationale tilsynsmyndigheder gennemførte endvidere om nødvendigt markedsanalyser og besluttede om og i bekræftende fald hvilke afhjælpningsforanstaltninger, der skulle pålægges. Afgrænsningen af markedet og markedsanalysen er forbundet med en høringsprocedure.
   I modsætning til fællesskabsretlige markedsafgrænsnings- og markedsanalyseprocedurer afgrænser den tyske lovgiver »de nye markeder« og fastlægger på forhånd de betingelser, hvorunder tilsynsmyndighederne undtagelsesvist er berettiget til at regulere nye markeder, i stedet for at overlade denne bedømmelse til tilsynsmyndighederne. Den tyske lovgiver pålægger endvidere tilsynsmyndighederne et bestemt mål for reguleringen, som skal have særlig opmærksomhed. Disse bestemmelser i den tyske Telekommunikationsgesetz tilsidesatte bestemmelserne i direktiverne 2002/19/EF, 2002/21/EF og 2002/22/EF, idet de omgik de i disse bestemmelser fastsatte regler om markedsregulering og ulovligt begrænsede tilsynsmyndighedernes skøn.
   De omhandlede tyske regler gør det nemlig umuligt for de nationale tilsynsmyndigheder at afgrænse alle markeder i overensstemmelse med konkurrencerettens principper og, ved den ved lov foreskrevne faste udelukkelse af visse markeder fra reguleringen, at træffe konkrete og individuelle afgørelser. Tilsynsmyndighederne skal alene gennemføre de hørings- og samarbejdsprocedurer, der er fastsat i Fællesskabets lovrammer, og underrette markedsaktørerne, de europæiske tilsynsmyndigheder og Kommissionen om resultatet af deres undersøgelse af et »nyt marked«, hvis de samtidigt er nået til den konklusion, at de supplerende betingelser er opfyldt, og at de derfor anser en regulering for påkrævet. De omhandlede regler i den tyske Telekommunikationsgesetz kan derfor føre til, at et marked bliver afgrænset og analyseret, og de tyske tilsynsmyndigheder træffer afgørelse om ikke at regulere markedet, uden at de foreskrevne hørings- og samarbejdsprocedurer er fulgt.
   Efter Kommissionens opfattelse består der således en fare for, at den liberalisering af markederne for elektronisk kommunikation og åbning for konkurrence på disse markeder, der er opnået ved Fællesskabets lovrammer, i vid udstrækning vil blive påvirket af disse tyske regler. Der er en fare for, at visse markeder, som f.eks. markederne for bredbånd, der er baseret på de tidligere monopolvirksomheders fastnet, og som er særligt vigtige for den teknologiske udvikling, atter bliver monopoliserede, altså en tilbagedrejning i forhold til det, der hidtil også takket være Fællesskabets lovrammer er opnået.
   
      (1)  EFT L 108, s. 33.
   
      (2)  EFT L 108, s. 7.
   
      (3)  EFT L 108, s. 51.